PREDSJEDNICA Kolinda Grabar-Kitarović u intervjuu za Novu TV komentirala je aktualnu političku situaciju u zemlji. Kolinda smatra da koncentriranje na afere nije dobro jer, kako kaže, to ljude tjera iz zemlje.

Osim toga, Kolinda je prvi put komentirala aferu koja se veže za ime drugog čovjeka HDZ-a Milijana Brkića, a u jednom trenu napala je medije kojima je pokušala pojasniti što bi trebali raditi.

''Mislim da zapravo ova koncentracija na afere, koliko god one bile važne kao predmet istrage pravosudnih tijela u javnom prostoru, nije dobra i dalje utječe na iseljavanje stanovništva iz Hrvatske. Ako se osvrćete na SMS aferu, nakon povratka iz SAD-a razgovarala sam s onim ljudima s kojima mogu u okviru svojih ustavnih ovlasti, s premijerom, Jandrokovićem i zaključila da nema potrebe za mojom reakcijom'', rekla je predsjednica, prenosi Dnevnik.

O propasti referendumskih inicijativa

Jedna od tema razgovora bio je i nedovoljan broj važećih potpisa referendumskih inicijativa. Predsjednica predlaže da se provede revizija nevažećih potpisa, kako bi se otklonile nedoumice.

"Treba imati povjerenja u institucije. One će same dokazati jesu li zaslužile to povjerenje ili ne. U ovom trenutku nemam razloga vjerovati da je itko u tom postupku pokušao ikoga prevariti. Međutim, mislim da bi svima bilo u interesu da je proces bio puno transparentniji i da su u proces provjere potpisa bile uključene udruge koje su to zahtijevale. Pa čak i neke neutralne nevladine udruge koje prate procese vladavine prava i slično. Mislim da bi to pomoglo i Vladi i Ministarstvu da može izaći pred ljude i s većom kredibilnošću reći da je sve bilo legalno. Što sada učiniti? Eventualno se može provesti proces revizije, ako ništa drugo barem onih glasova koji su proglašeni nevaljalim iz bilo kojih razloga. I da se tim udrugama pruži prigoda da se objasni, da se provjeri da li je to stvarno tako", kaže Kolinda.

Komentirala situaciju oko Milijana Brkića

"Mislim da se od afera ne može živjeti. I pokušavam se koncentrirati na pozitivne stvari i na ono što treba odrađivati. Ova godina je, za razliku od drugih, godina bez izbora. Dakle, trebala bi biti godina kada trebamo provoditi reformske procese i kada Hrvatsku trebamo povesti naprijed u nizu pitanja. Prvenstveno u okviru onoga što sam predstavila u svojoj demografskoj strategiji i konkretnim mjerama", rekla je Kolinda, prenosi Dnevnik.

Pa dodala:

"Ako se osvrćete na posljednju, tzv. SMS aferu, nakon povratka iz SAD-a razgovarala sam s osobama s kojima mogu razgovarati u okviru svojih ustavnih ovlasti. Razgovarala sam i s premijerom Plenkovićem i predsjednikom sabora Jandrokovićem. Zaključila sam da u ovom trenutku nema potrebe za bilo kakvom mojom reakcijom, primjerice za sazivanjem sjednice Vijeća za nacionalnu sigurnosti. Jer koliko sam shvatila iz dobivenih informacija dosad, dakle iz istrage koja je dosad provedena, a ne kažem da se u daljnjem tijeku istrage neće pojaviti možda neki novi momenti, zaključila sam da u ovom trenutku nema ugroze za nacionalnu sigurnost i da nema ugroze stabilnosti institucija, što je jedna od mojih ustavnih ovlasti, dakle da vodim računa o tome", kaže.

Kaže da je Brkić nije tražio zaštitu.

"Gospodin Milijan Brkić cijelo ovo vrijeme niti je tražio moju zaštitu, niti za to ima potrebe niti imam načina njega zaštititi. Njega i sve ostale građane treba štititi sustav koji treba omogućiti jednaka prava svima", kaže Kolinda i dodaje kako se nije čula s njim.

Tvrdi kako ga ne štiti.

"To je apsolutno netočno. To su insinuacije koje sam čula, međutim u tome nema nikakve podloge. Postoji temeljna razlika između ove tzv. afere SMS i Agrokora. U aferi SMS iz svih podataka koje sam dobila riječ je o potencijalno kriminalnim radnjama koje treba dokazati. Dakle, fabriciranja SMS-ova.

Ono što me zabrinjava kao predsjednicu je curenje informacija iz državnih ustanova, ali njih trebaju istražiti i sankcionirati same državne ustanove. I u to se apsolutno ne smijem petljati. Ne smijem i ne radim nikakav pritisak niti bi mi palo na pamet uopće zvati Državno odvjetništvo ili državnog odvjetnika i tražiti informacije o ovom slučaju dok istraga još traje. Pričekajmo rezultate istrage.

Budimo oprezni i sjetimo se situacija kada su ljudi završavali u zatvorima i unaprijed smo ih u javnosti stavljali na javni linč. I što se kasnije dogodilo? Izašli bi iz istražnog zatvora i nije se dogodilo ništa. I kako ljudima nadoknaditi taj život", kaže Kolinda.

Nije željela direktno odgovoriti na pitanje je li joj Brkić prijatelj

Nije željela direktno odgovoriti na pitanje je li joj Milijan Brkić prijatelj.

"Gospodin Milijan Brkić je osoba koju poznajem iz stranke i s kojim imam vrlo korektne odnose. Prijateljstvo je za mene sveta stvar i broj prijatelja koje imam su ljudi koji su bili sa mnom cijeli život i u dobru i u zlu. Gospodina Milijana Brkića sam upoznala kratko prije svoje kampanje za predsjedničke izbore", kaže Kolinda.

Priznaje da joj je pomogao u kampanji, ali odmah dodaje da su joj i mnogi drugi pomogli.

Tekst se nastavlja ispod oglasa

"Da, pomogao je, naravno. Međutim, pomoglo je i jako puno ljudi. Ponavljam, gospodin Milijan Brkić sam nije tražio zaštitu, zato ne znam zašto uopće inzistiranje na tome. Jer sustav je dužan zaštititi gospodina Milijana Brkića kao i svakog drugog člana ovog društva, odnosno svakog građanina Republike Hrvatske", kaže predsjednica.

Kaže da nacionalna sigurnost curenjem podataka nije bila ugrožena

Tvrdi da afera nije ugrozila nacionalnu sigurnost.

"U ovom slučaju SMS afere ne postoji ugroza za nacionalni sustav prema onim informacijama koje sam do sada dobila od relevantnih osoba, uključujući i načelnika SOA-e. Ukoliko zaključimo da postoji onda ćemo o tome razgovarati", kaže Kolinda.

Slučaj Brkića dovela u kontekst s tragedijom na Kornatima

Komentirala je curenje informacija iz sustava.

"Cure informacije, u načelu, na način da je to stvar, prije svega, tijela iz kojih informacije cure, da istraže tko ih je pustio, zašto ih je pustio i da se to procesuira kazneno. Ono što vam moram reći i molim vas nemojte me zaustavljati, da kažem do kraja, ono što me kao predsjednicu Republike Hrvatske zabrinjava u cijeloj toj aferi, dakle nije došlo do proboja nacionalne sigurnosti, nije došlo do kompromitacije institucija, one još uvijek imaju vremena istražiti zašto je došlo do curenja informacija.

Međutim, brine me hipokrizija sustava u ovoj državi. Jer, ovih dana cure svakojake informacije, nije sad bitan Milijan Brkić. Bitna je bilo koja osoba u političkom sustavu ili koja je javno prominentna. A što je s nesretnim obiteljima vatrogasaca s Kornata koje 11 godina čekaju odgovore na ono što se doista dogodilo na Kornatu. Zid šutnje na koji nailaze ne uspijevam ni ja probiti, a kamoli netko drugi. Što je sa zahtjevima građana koji mi se dnevno obraćaju pismima i pritužbama na pravosudni sustav na koji ja nemam utjecaja zato što, ponavljam, poštujem trodiobu vlasti.

Dakle, tu nekakvu autonomnost i državnog odvjetnika i pravosudnog sustava i sustava istraživanja. Kako da ja tim ljudima kažem: Gledajte, ja vam ne mogu pomoći jer ja ne mogu i ne smijem utjecati na rad pravosudnih institucija?" kaže Kolinda.

Komentirala i prosvjed u Vukovaru

Kratko je prokomentirala i prosvjed u Vukovaru.

"Ne idem na nikakve prosvjede", kazala je.

"Nisam razgovarala s Ivanom Penavom ovoga puta. Međutim, razgovarala sam s Ivanom Penavom tisuću puta. Doista. Ne mogu niti prepričati te svoje razgovore, ne samo s njime nego i s mnogim ljudima iz Vukovara. Dakle, Ivan Penava je gradonačelnik koji ima možda jedan od najtežih poslova u Hrvatskoj. To je čovjek koji se trudi kako bi dobio pravdu za žrtve koje mu se svakoga dana obraćaju, a obraćaju se i meni u Vukovaru", dodala je.

Kritizirala medije

Kolinda je u nastavku razgovora kritizirala medije rekavši da trebaju pisati više pozitivnih stvari.

"Ima ljudi koji imaju pozitivne životne priče, kojih ima toliko puno u Hrvatskoj. A mladi ljudi nam odlaze van. Vi mediji možete isto tako pozitivne priče iznositi van", kaže predsjednica.

"Znate u čemu je problem? Problem je u tome, primjerice, kad je riječ o nekoj zlostavljanoj ženi, vi kao mediji ćete se fokusirati na zlostavljanu ženu, nekog političara ili glumca ili prominentne osobe u javnosti. Znate li koliko se dnevno događa slučajeva zlostavljanja o ovoj državi? Koliko je djece žrtava bullyinga u školama? Zašto se ne usredotočite na to? Zašto ne pokušate i vi promijeniti i unaprijediti društvo?" dodaje.

"Moja je briga, kao predsjednice, brinuti o svakoj osobi, o svakom građaninu ove države. Milijan Brkić je samo jedan od, na žalost, nešto manje od četiri milijuna stanovnika danas. Mi gubimo stanovništvo rapidno. Gubimo ga zato što ne koristimo trenutke, ne samo ove godine kad nema izbora, nego trenutke kad u Europskoj uniji i Europi uopće postoji rast. Ući ćemo ponovo u neku recesiju. Stručnjaci predviđaju negdje oko 2020. godine. Što smo učinili? Govorimo o aferama, idemo iz afere u aferu. Bavimo se Agrokorom, hvala Bogu riješili smo Agrokor. Spasili smo poslove. Međutim, stvar još nije gotova", još je kazala.